钦定古今图书集成/明伦汇编/官常典/第799卷 > 唐龙
## 钦定古今图书集成/明伦汇编/官常典/第799卷 > 唐龙

按《明外史》本传：“龙字虞佐，兰溪人。受业于同县章懋。
登正德三年进士。除郯城知县，御大盗刘六，数败之，
加俸二等。父丧，服除，征授御史。出案云南钱宁，义父
参将卢和，坐罪当死。宁为奏辨，下镇抚覆勘。会遣官
录囚，受宁属须出。和为龙所持，卒正其罪。土官凤朝
明坐罪死，革世职。宁令滇人为保举，而矫旨许之。龙”
抗疏争，寝其事。再按江西。疏趣张忠、许泰班师。三司
官从宸濠叛者犹居位，龙召数之曰：“胁从罔治，谓凡
民耳。若辈读书食禄，何䩄颜乃尔。”立收其印绶。擢陕
西提学副使，迁山西按察使。召为太仆卿。嘉靖七年
改右佥都御史，总督漕运兼巡抚凤阳诸府。奏宽淮
西官马种牛，罢寿州正阳关榷税，通、泰二州虚田租
及漕卒船料，民甚德之。召拜左副都御史，历吏部左、
右侍郎。陕西方大饥，吉囊拥众临边，延绥告警。诏进
龙兵部尚书，总制三边军务，兼理赈济，赍帑金三十
万以行。龙奏行《救荒十四事》。时吉囊居套中，西抵贺
兰山，限以黄河不得渡。用牛皮为浑脱，渡入山后，俺
荅亦自丰州入套为患，龙用总兵官王效、梁震数败
敌，屡被奖赉，召为刑部尚书。大猾刘东山构陷建昌
侯张延龄，兴大狱。延龄，昭圣皇太后弟，帝所恶也，人
莫敢直。吏坐狱不穷，竟去者数十人，龙独执正东山
罪。《大礼》、大狱及诸建言获罪者，廷臣屡请宽，不能得。
会九庙成覃恩，龙录上，充军应赦者四百十人，率得
宥，所不原，惟丰熙、杨慎、王元正、马录、吕经、冯恩、刘济、
邵经邦而已。考尚书六年满，加太子少保。以母老乞
归侍养。久之，用荐起南京刑部尚书，就改吏部。兵部
尚书戴金罢，召龙代之。疏起诸废将白爵、张凤、李朝
阳等。《太庙》成，加太子太保，寻代熊浃为吏部尚书。龙
有才，居官著劳绩。及为吏部，每事谘僚佐。年老多疾，
辄为所欺。御史陈九德劾前选郎高简罔上行私，并
论龙衰暮，乃下简诏狱。龙引疾未报。吏科杨上林、徐
良辅复论简三罪，杖简六十充军。上林、良辅以不早
言罢职，龙黜为民。龙已有疾，舆出国门，卒。后数年，子
修撰汝楫疏辨。诏复官，赠少保，谥文襄。龙故与严嵩
善，龙之罢，实夏言主之。而汝楫素谄事嵩，得第一人
及第，官至左谕德。后坐嵩党夺官。